LXXXV.  Privilegium pro ecclesia S. Mariae Parmensi.   (An. 1146.) [AFFO,  Hist. di Parma,  II, p. 363.]
Author: Eugenius III

EUGENIUS episcopus, servus servorum Dei, dilectis filiis AICARDO Parmensis ecclesiae praeposito, ejusque fratribus tam praesentibus quam futuris canonice substituendis, in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, praedecessoris nostri felicis memoriae papae Innocentii vestigiis inhaerentes, vestris justis postulationibus clementer annuimus, et praefatam ecclesiam in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona in praesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: monasterium Sancti Quintini cum ecclesia Sanctae Mariae de Plano et caeteris ad ipsum jure pertinentibus; ecclesiam Sanctae Christinae; ecclesiam Sancti Nicolai, ecclesiam Sancti Antonini, plebem Sancti Pancratii cum ecclesia Sancti Nicolai, et hospitale ejus juxta Taronem, et cum ecclesia Sancti Anastasii, infra urbem, et caeteris ad ipsam plebem pertinentibus; plebem Sancti Martini cum decimis; plebem Sancti Prosperi cum decimis; plebem de Purpurano cum capellis suis; plebem de Malandriano; plebem Sancti Cassiani cum decimis; capellam de Viliguano; capellam de Marano, capellam de Meletulo; capellam de Ballone; capellam de Corviaco intra castrum sitam; capellam de Barca; capellam de Marzaliis; capellam de Azano; capellam de Vallera inferiore; capellam de Travagnano, capellam de Terentio; capellam Sancti Secundi, capellam de Pizzo, capellam de Palazione; capellam de Vicolongo; capellam de Sala; jus quod habetis in capella Sancti Georgii de Pratis, et capella de Ponticello, ac in capella de vico Pauli; capellam de Ulmo; capellam de Calerno cum hospitali; capellam Sancti Laurentii de Meletulo cum omnibus ad praedictas plebes et capellas jure pertinentibus, decimas omnium inhabitantium in ipsa civitate, et in suburbiis, quemadmodum secundum divisionem plebium eas usque ad haec tempora legitime possidetis; vestram partem oblationum quae offeruntur in vigilia et in festivitate Sancti Domnini de Burgo, et in Assumptione Beatae Mariae, in plebe de Cornilio. Decernimus ergo, ut nulli omnino ecclesiasticae vel saeculari personae fas sit eamdem canonicam temere perturbare, aut bona vestra vel possessiones auferre, retinere, minuere, seu quibuslibet indebitis exactionibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva episcopi vestri canonica justitia et reverentia. Ad indicium autem hujus a sede apostolica receptae protectionis bisantium unum aureum nobis nostrisque successoribus annualiter persolvetis. Si quis igitur in futurum, hanc nostrae constitutionis paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus ss. Ego Conradus Sabinensis episcopus ss. Ego Imerius Tusculanus episcopus ss. Ego GG. presb. card. tit. S. Calixti ss. Ego Guido presbyt. card. tit. S. Grysogoni ss. Ego Hubaldus presbyt. card. Sanctae Praxedis ss. Ego Guido presbyt. card. tit. SS. Laur. et Damasi ss. Ego Odo diac. cardinalis Sancti Georgii ad Velum Aureum ss. Ego Gregorius diac. card. S. Angeli ss. Ego Guido diac. cardinalis Sanctae Mariae in Porticu ss. Datum Transtiberim per manum Roberti sanctae Romanae Ecclesiae presbyteri cardinalis et cancellarii, V Kal. Martii, indictione IX, Incarnationis Dominicae anno 1145, pontificatus vero domni Eugenii III anno secundo.